               EUROOPAN KOMISSIO
            Bryssel 16.7.2020
            COM(2020) 319 final
            2020/0142(APP)
            Ehdotus
            NEUVOSTON PÄÄTÖS
            Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä tehdyn päätöksen 2003/76/EY muuttamisesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Euroopan unioni ratifioi 4. lokakuuta 2016 Pariisin sopimuksen ja sitoutui edistämään sen tavoitetta pitää maapallon keskilämpötilan nousu selvästi alle 2 celsiusasteessa ja jatkaa pyrkimyksiä lämpötilan nousun rajoittamiseksi 1,5 celsiusasteeseen. Tämän kansainvälisen velvoitteen mukaisesti EU ja sen jäsenvaltiot ovat sopineet kunnianhimoisista tavoitteista, joiden mukaan kasvihuonekaasupäästöjä vähennetään 80–95 prosenttia vuoteen 2050 mennessä ja 40 prosenttia vuoteen 2030 mennessä.

               Komissio esitti marraskuussa 2018 Puhdas maapallo kaikille -strategian,
                  1
                joka on pitkän aikavälin visio kukoistavasta, nykyaikaisesta, kilpailukykyisestä ja ilmastoneutraalista taloudesta vuoteen 2050 mennessä. Tiedonannossa komissio hahmotteli Euroopan parlamentin ja Eurooppa-neuvoston kehotusten mukaisesti erinäisiä toimenpiteitä: komission on esimerkiksi määrä selvittää, kuinka selvitystilassa olevan Euroopan hiili- ja teräsyhteisön omaisuudella voitaisiin tukea läpimurtoteknologiaa lähes hiilettömässä teräksen valmistuksessa.

               Pitkän aikavälin visionsa mukaisesti komissio julkaisi maaliskuussa 2019 tiedonannon Euroopan vihreän kehityksen ohjelmasta.
                  2
                Kaavailluista toimenpiteistä komissio asetti poliittisen asialistan kärkipäähän hiilestä irtautumisen teräsalalla. Se lupasi selvittää, kuinka osaa selvitystilassa olevan Euroopan hiili- ja teräsyhteisön omaisuudesta voitaisiin käyttää tukemaan teräksenvalmistusprosessien saamista lähes hiilettömiksi vuoteen 2030 mennessä. Eurooppa tarvitsee lähivuosikymmeninä 175–290 miljardin euron vuotuiset lisäinvestoinnit. Sitä varten komissio ehdottaa, että Euroopan vihreän kehityksen investointiohjelman yhteydessä tarkistetaan hiili- ja terästutkimusrahaston oikeusperustoja yksityisen pääoman houkuttelemiseksi vihreisiin hankkeisiin.

               Hiili- ja terästutkimusrahaston tutkimusohjelma on EU:n rahoitusohjelma, josta rahoitetaan hiili- ja teräsalan tutkimushankkeita. Hiili- ja terästutkimusrahastolla on omat oikeusperustansa monivuotisen rahoituskehyksen ulkopuolella. Euroopan hiili- ja teräsyhteisön (EHTY) perustamissopimuksen voimassaolon päätyttyä vuonna 2002 jäsenvaltiot perustivat EU:n perussopimuksiin liitetyllä pöytäkirjalla N:o 37 uuden hiili- ja terästutkimusrahaston, joka jatkaa Euroopan hiili- ja teräsyhteisön teräsalan tutkimuksen ja teknologisen kehittämisen ohjelmia. Rahaston tutkimusohjelmasta myönnetään vuosittain noin 40 miljoonaa euroa tutkimukseen ja innovointiin hiilen ja teräkseen liittyvillä aloilla (hiili 27,2 % rahoituksesta ja teräs 72,8 %). Tietämyksen kehittämiseksi ja innovaatioihin kannustamiseksi ohjelman avulla luodaan yhteyksiä toimialan yhteistyökumppaneiden, pk-yritysten, johtavien tutkimuslaitosten ja yliopistojen välille kaikkialla Euroopan unionissa. Sen toimintaa rahoitetaan selvitystilassa olevan EHTY:n varoista kertyvän tuoton avulla EU:n perussopimusten liitteenä olevan pöytäkirjan N:o 37 1 artiklan 2 kohdan mukaisesti. Jotta tutkimusrahoituksen määrä vaihtelisi rahoitusmarkkinoiden liikkeiden vuoksi mahdollisimman vähän, tehdään tasauslaskelma. Varainhallinnasta kertyvien tulojen määrän vähenemisen seurauksena hiili- ja terästutkimusrahaston budjettiin nettotuotosta ja tasausvarannoista ohjattavien tulojen määrä laski 42 miljoonasta eurosta 12 miljoonaan euroon vuosina 2017–2019. Huhtikuussa 2017 komissio ehdotti peruuntuneiden sitoumusten ja takaisin perittyjen määrien palautusten käyttöä, jotta talousarviota voidaan täydentää 40 miljoonaan euroon vuoteen 2020 saakka.
                  3
                Euroopan parlamentti hyväksyi huhtikuussa 2018 lainsäädäntöpäätöslauselman [P8_TA (2018)0061]
                  4
                liitettäväksi hyväksyntäänsä neuvoston päätökselle (EU) 2018/599,
                  5
                jonka tarkoituksena oli antaa lupa ottaa käyttöön kaikki hiili- ja terästutkimusrahaston ohjelman puitteissa vuodesta 2003 alkaen peruuntuneet sitoumukset ja takaisin perityt määrät. Päätöslauselmassa Euroopan parlamentti kehotti tekemään selvitystilassa olevan EHTY:n varojen hallinnasta aktiivisempaa tai jopa käyttämään osaa sen varoista EU:n puhdasta ja kilpailukykyistä teräsalaa koskevien laajamittaisten hankkeiden käynnistämiseen.

               On tunnustettu,
                  6
                että hiili- ja terästutkimusrahaston tutkimusohjelman täytäntöönpanon onnistuminen edellyttää vähintään 40 miljoonan euron vuotuista rahoitusta. Kun otetaan huomioon tasausjärjestelmään käytettävissä olevien varojen loppuminen ja Yhdistyneen kuningaskunnan eroaminen unionista, investoiduille varoille on nykyisellä korkotasolla vaikeaa saada riittävä vuosituotto lyhyellä ja keskipitkällä aikavälillä.

               Tilintarkastustuomioistuin totesi Euroopan hiili- ja teräsyhteisöstä hiljattain tekemässään katsauksessa,
                  7
                että hiili- ja terästutkimusrahaston rahoittaminen yksinomaan varainhallintaan perustuvien tulojen avulla ei ole kestävä ratkaisu nykyisen korkotason vallitessa. Tilintarkastustuomioistuin katsoi erityisesti, että taloudellisten suuntaviivojen tarkistus on kiireellinen ja että tarkistuksessa olisi saatava vastaus siihen, kuinka selvitystilassa olevan EHTY:n pääoma saataisiin tuottavaksi EU:n tutkimuksen puiteohjelmien yhteydessä.

               Hiilialan neuvoa-antava ryhmä CAG ja teräsalan neuvoa-antava ryhmä SAG
                  8
                kiirehtivät kesäkuussa 2019 oikeusperustojen tarkistamista ohjelman jatkumisen varmistamiseksi siten, että ohjelman tavoitteet mukautetaan samalla alan nykyisiin tarpeisiin. Samalla ne kannattivat sitä, että varoista käytettäisiin vaiheittain osa eli noin kolmannes (noin 50–70 miljoonaa euroa vuodessa vuosina 2021–2027) hiili- ja teräsalan tutkimushankkeiden rahoittamiseen siten, että haetaan synergiaetuja oikeudenmukaisen siirtymän mekanismin, siirtymävaiheessa olevia hiilialueita koskevan aloitteen,
                  9
                Horisontti Eurooppa -puiteohjelman ja innovaatiorahaston kanssa. CAG:n ja SAG:n yhteinen tilapäisryhmä antoi 25. kesäkuuta 2019 tukensa EHTY:n varojen avaamiselle.

               Tutkimuksen ja innovoinnin avulla voidaan energiaintensiivisillä aloilla kehittää ja demonstroida asianmukaisessa mittakaavassa ratkaisuja, joissa kaikkia teknisiä ja taloudellisia tietoja testaamalla edetään teknologian teolliseen tai taloudelliseen hyödyntämiseen pienimmällä mahdollisella riskillä. Vuonna 2019 Euroopan vihreän kehityksen ohjelmasta annetussa tiedonannossa ehdotetaan tukea puhtaaseen teräkseen liittyville läpimurtoteknologioille, joiden avulla teräksen valmistusprosessista saadaan hiiletöntä vuoteen 2030 mennessä, ja selvitystä siitä, voitaisiinko Euroopan hiili- ja teräsyhteisön varojen purkamisesta vapautuvaa rahaa käyttää tähän tarkoitukseen. Hiili- ja terästutkimusrahasto kehittää erityisesti puhdasta terästuotantoa mahdolliseksi läpimurtoratkaisuksi, jolla saataisiin muita energiaintensiivisiä aloja, kuten kemikaali- ja sementtiala, mukaan tavoittelemaan ilmastoneutraalisuutta vuoteen 2050 mennessä.

               Hiili- ja terästutkimusrahaston oikeusperustojen tarkistamisesta on sen myötä tullut yhä merkittävämpi, kiireellisempi ja pitemmälle tähtäävä toimenpide.

               Edellä esitetyn perusteella tässä ehdotuksessa ehdotetaan muutoksia nykyiseen päätökseen. Tarkoituksena on mahdollistaa selvitystilassa olevan EHTY:n varojen osittainen myynti
                  10
                vuosina 2021–2027 siten, että hiili- ja terästutkimusrahastolle voitaisiin osoittaa 111 miljoonan euron vuotuiset määrärahat. Näillä vuotuisilla määrärahoilla tuetaan jatkossakin hiili- ja terästutkimusrahaston tutkimusohjelman mukaista tutkimusyhteistyötä hiileen ja teräkseen liittyvillä aloilla. Lisäksi tuetaan läpimurtoteknologioita, joiden ansiosta teräksen valmistusprosessista voidaan saada lähes hiiletöntä vuoteen 2030 mennessä, samoin kuin hiilialan tutkimushankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta oikeudenmukaisen siirtymän mekanismin ja päätöksen 4 artiklan 2 kohdan mukaisesti. Nimenomaan terästeollisuuteen liittyvällä alalla komissio pyrkii tukemaan tutkimushankkeita puhdasta terästä käsittelevän yhteissuunnitellun kumppanuuden
                  11
                kautta hakien synergiaa muiden Euroopan unionin ohjelmien ja erityisesti tutkimuksen ja innovoinnin puiteohjelman kanssa.

                  Eurooppalaista julkisen ja yksityisen sektorin kumppanuutta pidetään arvokkaana välineenä, jolla voidaan tukea strategisesti tärkeiden tutkimustoimien kehittämistä ja toteuttamista, jotta unioni voi vastata maailmanlaajuisiin haasteisiin ja säilyttää kilpailukykynsä.

               Ehdotetut muutokset, joilla sallitaan rahaston varojen käyttö tarvittaessa 40 miljoonan euron vuotuisen määrärahan myöntämiseksi ja laajamittaisten tutkimus- ja innovointihankkeiden rahoittamiseksi

               Päätöstä 2003/76/EY ehdotetaan muutettavaksi siten, että hiili- ja terästutkimusrahastolle myönnetään vuoteen 2027 asti vuotuinen määräraha, joka käytetään seuraavasti: Tutkimusyhteistyötä hiileen ja teräkseen liittyvillä aloilla rahoitetaan 40 miljoonalla eurolla vuodessa. Lopuilla 71 miljoonalla eurolla rahoitetaan läpimurtoteknologioita, joilla teräksen valmistusprosessista voidaan saada lähes hiiletöntä, samoin kuin tutkimushankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta oikeudenmukaisen siirtymän mekanismin mukaisesti. Nämä määrärahat ja niihin liittyvät maksut olisi rahoitettava sijoituksista saatavista nettotuotoista ja tarvittaessa omaisuuden myynnistä saatavista tuloista.

               Määrärahojen osoittamisesta olisi säädettävä nimenomaisesti päätöksessä, jotta rahoitusta voidaan jatkaa ennustettavasti ja riittävän tasoisena, niin että teräs- ja hiilialan tutkimusyhteistyölle voidaan edelleen osoittaa halutun tasoinen tuki.

               Selvitystilassa olevan EHTY:n varojen hallinnoinnissa on tähän mennessä lähdetty siitä, että tutkimushankkeita rahoitettaisiin sijoitusten tuotolla. Tämä näkyy neuvoston päätöksen 2003/77/EY liitteessä olevan 1 kohdan (varojen käyttö) muotoilussa ja saman päätöksen johdanto-osan 3 kappaleessa, jonka mukaan hiili- ja terästutkimusrahaston koko pääoma olisi säilytettävä.

               Tällainen lähestymistapa on edellä esitetyistä syistä ristiriidassa sen kanssa, että on tarpeen osoittaa riittävän tasoinen rahoitus, jonka turvin teräs- ja hiilialalla on mahdollista toteuttaa tarkoituksenmukaista tutkimusohjelmaa.

               Sen vuoksi ei ole realistista edellyttää edelleen, että rahaston varat on säilytettävä. Kantaa onkin muutettava. Lisäksi ei ole enää velvollisuutta pitää varantoja EHTY:n velkojien vakuuttamiseksi lainojen maksamisesta, koska lainoja ei enää ole.

               Sen vuoksi on tarpeen muuttaa päätöstä niin, että se vastaa paremmin niitä politiikan tarpeita, jota selvitystilassa olevan EHTY:n on tarkoitus palvella, ja haasteita, jotka liittyvät tarvittavan tasoisen tuoton saamiseen nykyisissä markkinaolosuhteissa, kun samalla on huolehdittava siitä, että EHTY:n varat riittävät tuottojen saamiseen vuoden 2027 jälkeenkin.

               Ehdotuksen mukaan luovuttaisiin tasausjärjestelmästä, jonka katsotaan ehdotettujen muutosten hyväksymisen jälkeen olevan vanhentunut väline.

               Lisäksi komissio hyödyntää päätöksen tarkistamisen yhteydessä tilaisuutta luopua saatavien perimisestä, kun todennäköiset perintäkustannukset ylittäisivät perittävän määrän eikä perimättä jättäminen haittaisi unionin julkista kuvaa, tai kun saatavia ei voida periä velallisen maksukyvyttömyyden tai muiden maksukyvyttömyysmenettelyiden vuoksi tai periminen on vastoin suhteellisuusperiaatetta.

               Sen lisäksi olisi kumottava 2 artiklan 2 kohta, jossa vahvistetaan varallisuuden hoitoa koskevien monivuotisten taloudellisten suuntaviivojen antamismenettely, ja 4 artiklan 3 kohta, jossa vahvistetaan ohjelmaa koskevien monivuotisten taloudellisten suuntaviivojen hyväksymismenettely, koska nämä kohdat ovat käyneet täysin tarpeettomiksi suhteessa pöytäkirjassa N:o 37 olevan 2 artiklan 2 kohtaan.
                  12

               Nämä tarpeettomat säännökset olisi kumottava selkeyden vuoksi ja siksi, että niihin ei voida enää nojata.

               •Yhdenmukaisuus muiden alaa koskevien politiikkojen säännösten kanssa

               Ehdotus on osa lainsäädäntöpakettia, jolla tarkistetaan hiili- ja terästutkimusrahaston tutkimusohjelmaa. Se liittyy erityisesti seuraaviin:

               ·komission ehdotus hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta

               ·komission ehdotus monivuotisten taloudellisten suuntaviivojen vahvistamisesta selvitystilassa olevan EHTY:n varojen ja selvityksen päätyttyä hiili- ja terästutkimusrahaston varojen hoitamista varten tehdyn neuvoston päätöksen 2003/77/EY muuttamisesta. Budjettipääosaston vastuulle kuuluva neuvoston päätöksen 2003/77/EY tarkistus on lisäksi johdonmukainen suhteessa EHTY:n lakkauttamista koskevaan tarkasteluun, jonka Euroopan tilintarkastustuomioistuin teki vuonna 2019.

               •Yhdenmukaisuus unionin muiden politiikkojen kanssa

               Ehdotettu tarkistus on Pariisin sopimuksen sekä Euroopan vihreän kehityksen ohjelmasta
                  13
                annetun tiedonannon, jossa vahvistetaan puitteet EU:n muuttamiseksi ensimmäiseksi ilmastoneutraaliksi maanosaksi vuoteen 2050 mennessä, ja sen jatkotoimena 14. tammikuuta 2020 annetun komission tiedonannon Kestävä Eurooppa -investointiohjelma – Euroopan vihreän kehityksen investointiohjelma
                  14
                mukainen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               EU:n toimet oikeuttava oikeusperusta on Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan N:o 37 2 artikla.

               •Toissijaisuusperiaate (jaetun toimivallan osalta)

               Pöytäkirjan täytäntöönpanemiseksi toteutettavat toimenpiteet vahvistetaan neuvoston päätöksessä, jonka tarkistaminen kuuluu lainsäädäntöehdotuksia koskevan komission yksinomaisen aloiteoikeuden piiriin.

               •Suhteellisuusperiaate

               Ehdotusta tarvitaan, jotta voidaan vahvistaa EU:n perussopimuksiin liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämät toimenpiteet.

               •Toimintatavan valinta

               Kyse on neuvoston päätöksen muuttamisesta, joten toimintavan on oltava päätös.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ehdotus perustuu tuloksiin joka seitsemäs vuosi laadittavasta kertomuksesta, jossa seurataan hiili- ja terästutkimusrahaston tutkimusohjelmaa ja arvioidaan sen odotettuja hyötyjä. Tällaisessa arvioinnissa komissiota avustavat asiantuntijoista koostuvat paneelit.
                     15
                   Tuorein seitsenvuotiskertomus julkaistiin 5. helmikuuta 2020.
                     16
                   Asiantuntijat analysoivat hiili- ja terästutkimusrahaston tutkimusohjelman toimintaa, arvioivat teknologista kehitystä ja ohjelmasta alalle ja yhteiskunnalle odotettavissa olevia hyötyjä sekä antoivat ohjelman parantamiseksi suosituksia, mukaan luettuna oikeusperustan tarkistaminen.

               •Sidosryhmien kuuleminen

                  Hiili- ja terästutkimusrahaston sidosryhmät ovat osallistuneet useisiin kertaluontoisiin tapaamisiin, neuvoa-antavien ryhmien kokouksiin (hiilialan neuvoa-antava ryhmä CAG ja teräsalan neuvoa-antava ryhmä SAG) ja hiili- ja teräsalan komitean kokouksiin (Horisontti 2020:n ohjelmakomiteaa vastaava elin). Näiden kokousten välittömänä tuloksena oli, että CAG:n ja SAG:n yhteinen tilapäisryhmä antoi 25. kesäkuuta 2019 tukensa EHTY:n varojen avaamiselle.

               •Asiantuntijatiedon keruu ja käyttö

               Hiili- ja terästutkimusrahaston seuranta- ja arviointiraportin alustavia tuloksia havainnollistettiin seminaarissa ”Steel and Coal: A New Perspective”, jonka Euroopan komissio järjesti 28. maaliskuuta 2019 ja johon osallistui yli sata sidosryhmää.
                  17

               •Vaikutustenarviointi

               Ehdotetusta tarkistuksesta ei tarvitse tehdä vaikutustenarviointia, koska odotettavissa olevat taloudelliset, ympäristöön liittyvät ja sosiaaliset vaikutukset eivät todennäköisesti ole huomattavia.

               •Sääntelyn toimivuus ja yksinkertaistaminen

               Ehdotus perustuu tuloksiin seitsenvuotiskertomuksesta, jonka mukaan rahaston tutkimusohjelmaa on arvioitava säännöllisesti uudelleen, jolloin arvioidaan myös siitä odotettuja tuloksia.

               •Perusoikeudet

                  Ehdotus on yhdenmukainen perusoikeuksien suojaa koskevan periaatteen kanssa.

               4.TALOUSARVIOVAIKUTUKSET

               Ehdotus ei aiheuta uusia yleisestä talousarviosta katettavia maksuvelvoitteita nykyisessä monivuotisessa rahoituskehyksessä.

               5.LISÄTIEDOT

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

               Tarkistus rajoittuu seuraaviin säännöksiin:

               1)1 artiklan 1 a kohta

               Tällä artiklalla otetaan käyttöön de minimis -sääntö, ja se perustuu unionin yleiseen talousarvioon sovellettavista varainhoitosäännöistä annetun asetuksen 101 artiklaan. Sen nojalla komissio voi luopua saatavien perinnästä jo ennen kaikkien mahdollisten suojakeinojen käyttämistä tietyissä rajatuissa tapauksissa, kun arvio perintäkuluista on suurempi kuin perittävä saaminen eikä perinnästä luopuminen vahingoittaisi unionin julkisuuskuvaa, tai kun velallinen on maksukyvytön tai periminen on vastoin suhteellisuusperiaatetta. Sääntöä soveltamalla voidaan selvitysmenettely saattaa hallitusti päätökseen.

               2)2 artiklan 1 kohta

               Komissio hallinnoi varoja siten, että hiili- ja terästutkimusrahaston vuotuiset määrärahat ovat vuoteen 2027 asti [111 miljoona euroa]. Niistä rahoitetaan tutkimusyhteistyötä hiileen ja teräkseen liittyvillä aloilla siten, että [40 miljoonalla eurolla] rahoitetaan tutkimusyhteistyötä mainituilla aloilla ja [71 miljoonalla eurolla] läpimurtoteknologioita, joiden ansiosta teräksen valmistusprosessista voidaan saada lähes hiiletöntä, samoin kuin tutkimus- ja innovointihankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta hiilialalla sovellettavan oikeudenmukaisen siirtymän mekanismin ja päätöksen 4 artiklan 2 kohdan mukaisesti. Vuoden 2027 jälkeen komissio hoitaa varoja siten, että varmistetaan tuotto pitkällä aikavälillä. Varat sijoitetaan siten, että tavoitteena on niiden arvon säilyttäminen ja mahdollisuuksien mukaan kasvattaminen.

               3)2 artiklan 1 kohdan a alakohta

               1 a.Vuotuinen [111 miljoonan euron] määräraha olisi muodostettava sijoitusten nettotuloista ja jos ne ovat riittämättömiä, selvitystilassa olevan EHTY:n varojen osittaisesta myynnistä ja selvityksen päätyttyä hiili- ja terästutkimusrahaston varoista.

               4)Kumotaan 2 artiklan 2 kohta.

               5)3 artiklan 1 kohta

               1.Edellä 1 artiklassa tarkoitetuista selvitystoimista ja 2 artiklassa tarkoitetuista sijoitus- ja varainhallintatoimista laaditaan vuosittain erillään muiden yhteisöjen muista rahoitustoimista tuloslaskelma, tase ja rahoituskertomus. Nämä rahoitusasiakirjat liitetään niihin asiakirjoihin, jotka komissio laatii vuosittain Euroopan unionin toiminnasta tehdyn sopimuksen 318 artiklan ja Euroopan unionin yleiseen talousarvioon sovellettavan varainhoitoasetuksen nojalla.

               6)3 artiklan 2 kohta

               2.Tämän artiklan 1 kohdassa tarkoitettuihin toimenpiteisiin sovelletaan Euroopan parlamentin, neuvoston ja tilintarkastustuomioistuimen valvontaa ja vastuuvapauden myöntämistä koskevaa toimivaltaa sellaisena kuin se määritellään Euroopan unionin toiminnasta tehdyssä sopimuksessa ja Euroopan unionin yleiseen talousarvioon sovellettavassa varainhoitoasetuksessa.

               7)4 artiklan 1 kohta

               1.Nettotulot 2 artiklassa tarkoitetusta sijoitustoiminnasta ja varojen osittaisesta myynnistä saatavat tulot otetaan ulkoisina käyttötarkoitukseensa sidottuina tuloina Euroopan unionin yleiseen talousarvioon. Nämä tulot sidotaan käyttötarkoitukseensa, joka on tutkimuksen puiteohjelman ulkopuolisten tutkimushankkeiden rahoittaminen hiili- ja terästeollisuuteen liittyvillä aloilla. Varat muodostavat hiili- ja terästutkimusrahaston, jonka hoidosta vastaa komissio.

               8)Kumotaan 4 artiklan 3 kohta.

               9)Kumotaan 5 artiklan 2 kohta.

               10)Kumotaan liite.

               2020/0142 (APP)

               Ehdotus

               NEUVOSTON PÄÄTÖS

               Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä tehdyn päätöksen 2003/76/EY muuttamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn pöytäkirjan N:o 37 EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta ja erityisesti sen 2 artiklan ensimmäisen kohdan,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän,
                  181

               noudattaa erityistä lainsäätämisjärjestystä,

               sekä katsoo seuraavaa:

               (1)Euroopan hiili- ja teräsyhteisön perustamissopimuksen voimassaolo päättyi kyseisen sopimuksen 97 artiklan mukaisesti 23 päivänä heinäkuuta 2002. Kaikki Euroopan hiili- ja teräsyhteisön (EHTY) varat ja vastuut siirrettiin 24 päivästä heinäkuuta 2002 unionille.

               (2)Pöytäkirjan N:o 37 mukaan EHTY:n 23 päivänä heinäkuuta 2002 päätetyssä taseessa oleva nettovarallisuus muodostaa hiili- ja terästeollisuuteen liittyvien alojen tutkimukseen tarkoitetut varat, joista käytetään nimitystä ”EHTY:n selvityksessä olevat varat”, ja selvitystilan päätyttyä ”hiili- ja terästutkimusrahaston varat”.

               (3)Pöytäkirjassa N:o 37 määrätään myös, että näistä varoista kertyvät tulot, joista käytetään nimitystä ”hiili- ja terästutkimusrahasto”, käytetään yksinomaan tutkimuksen puiteohjelman ulkopuoliseen hiili- ja terästeollisuuteen liittyvien alojen tutkimukseen pöytäkirjan N:o 37 määräysten ja sen nojalla annettujen säädösten mukaisesti.

               (4)Neuvosto teki 1 päivänä helmikuuta 2003 päätöksen 2003/76/EY,
                  19
               2 jolla vahvistettiin säännöt pöytäkirjan N:o 37 panemiseksi täytäntöön.

               (5)Hiili- ja terästutkimushankkeiden rahoittamiseen sidotut tulot vähenevät matalan korkotason vallitessa nopeasti.

               (6)Tämä johtaa tilanteeseen, jossa käytettävissä ei välttämättä ole kriittisen suuruista vähimmäisbudjettia vuotuisen ehdotuspyynnön järjestämiseen hiili- ja terästutkimusrahaston tutkimusohjelmassa, jäljempänä ’ohjelma’.

               (7)Pyynnön järjestämiseen tarvitaan kriittisen suuruinen vähimmäisbudjetti, jotta ohjelmasta voidaan tarjota merkityksellistä tukea hyödyllisiin tutkimusyhteistyöhankkeisiin, joilla on tarvittava kriittinen massa ja joista saadaan EU:n tason lisäarvoa kestävyyden eli työterveyden, työturvallisuuden ja työolojen parantamiseksi sekä ympäristövaikutusten vähentämiseksi hiili- ja terästeollisuuteen liittyvillä aloilla.

               (8)Euroopan vihreän kehityksen ohjelmasta antamassaan tiedonannossa (COM(2019) 640 final) komissio sitoutui tukemaan puhtaaseen teräkseen liittyviä läpimurtoteknologioita, joiden avulla teräksen valmistusprosessista saadaan lähes hiiletöntä vuoteen 2030 mennessä. Sitä varten komissio lupasi selvittää, voitaisiinko selvitystilassa olevan EHTY:n varoista osaa käyttää tähän tarkoitukseen.

               (9)Vihreän kehityksen investointiohjelmasta ja oikeudenmukaisen siirtymän mekanismista annetussa tiedonannossa (COM(2020) 21 final) katsottiin, että EU:n tavoitteiden saavuttamiseksi on tarpeen tarkistaa hiili- ja terästutkimusrahaston oikeusperustoja, jotta voitaisiin ottaa käyttöön selvitystilassa olevan EHTY:n varoja ja selvitystilan päätyttyä hiili- ja terästutkimusrahaston varoja.

               (10)Selvitystilassa olevan EHTY:n varojen ja selvitystilan päätyttyä hiili- ja terästutkimusrahaston varojen osittainen myynti hiili- ja teräsalan tutkimushankkeiden rahoittamiseksi olisi sallittava sillä edellytyksellä, että säilytetään varaukset, joilla katetaan jäljellä olevat ennakoimattomista vastuista syntyvät rajalliset velvoitteet, ja että kohtuullinen osa varoista, joita ei tarvita edellä mainittuihin tarkoituksiin, sijoitetaan edelleen tulojen tuottamiseksi.

               (11)Selvitystilassa olevan EHTY:n varojen ja selvitystilan päätyttyä hiili- ja terästutkimusrahaston varojen osittainen myynti voi olla tarpeen, jotta hiili- ja terästutkimusrahastolle voidaan osoittaa vuoteen 2027 saakka vuosittain [111 miljoonan euron] määräraha, joka käytetään seuraavasti: [40 miljoonalla eurolla] vuodessa rahoitetaan tutkimusyhteistyötä hiileen ja teräkseen liittyvillä aloilla ja lopuilla [71 miljoonalla eurolla] läpimurtoteknologioita, joiden ansiosta teräksen valmistusprosessista voidaan saada lähes hiiletöntä, samoin kuin tutkimushankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta oikeudenmukaisen siirtymän mekanismin ja 4 artiklan 2 kohdan mukaisesti. Mahdollisuus selvitystilassa olevan EHTY:n varojen ja selvitystilan päätyttyä hiili- ja terästutkimusrahaston varojen osittaiseen myyntiin on rajoitettu vuotuisten määrärahojen rahoittamiseen varainhoitovuosina 2021–2027.

               (12)Hiili- ja terästutkimusrahaston rahoittamiseen ei pitäisi sen vuoksi käyttää vain sijoitusten nettotuloja vaan tarvittaessa myös tuloja, jotka saadaan myymällä osa rahaston varoista, vuosiksi 2021–2027 suunniteltuun määrään asti.

               (13)Päätöksen 2 artiklan 2 kohta, jossa vahvistetaan varallisuuden hoitoa koskevien monivuotisten taloudellisten suuntaviivojen antamismenettely, ja 4 artiklan 3 kohta, jossa vahvistetaan ohjelmaa koskevien monivuotisten taloudellisten suuntaviivojen hyväksymismenettely, olisi kumottava, koska nämä kohdat ovat tarpeettomia suhteessa pöytäkirjassa N:o 37 olevan 2 artiklan 2 kohtaan.

               (14)Vanhentuneeksi käyneestä tasausmekanismista ehdotetaan luovuttavan.

               (15)Päätöksen 1 artiklaan olisi lisättävä uusi kohta, jotta saatavien perimisestä voidaan luopua varainhoitoasetuksen
                  20
                101 artiklan 2 kohdan ensimmäisessä alakohdassa vahvistettujen periaatteiden mukaisesti.

               (16)Sen vuoksi päätöstä 2003/76/EU olisi muutettava,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan päätös 2003/76/EY seuraavasti:

               (1)Muutetaan 1 artikla seuraavasti:

               (a)Lisätään 1 a kohta seuraavasti:

               ”1 a. Komissio luopuu saatavien perimisestä jo ennen kuin kaikki mainitut keinot on käytetty seuraavissa tapauksissa:

               (a)arvio perintäkuluista on suurempi kuin perittävä saaminen eikä perinnästä luopuminen vahingoita unionin julkisuuskuvaa;

               (b)saatavia ei voida periä velallisen maksukyvyttömyyden tai muiden maksukyvyttömyysmenettelyiden vuoksi;

               (c)periminen on vastoin suhteellisuusperiaatetta.

               (2)Muutetaan 2 artikla seuraavasti:

               (a)Korvataan 1 kohta seuraavasti:

               ”1. Komissio hallinnoi varoja siten, että hiili- ja terästutkimusrahaston vuotuiset määrärahat ovat vuoteen 2027 asti [111 miljoona euroa]. Niistä rahoitetaan tutkimusyhteistyötä hiileen ja teräkseen liittyvillä aloilla siten, että [40 miljoonalla eurolla] rahoitetaan tutkimusyhteistyötä mainituilla aloilla ja [71 miljoonalla eurolla] läpimurtoteknologioita, joiden ansiosta teräksenvalmistusprosessista voidaan saada lähes hiiletöntä, samoin kuin tutkimushankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta oikeudenmukaisen siirtymän mekanismin ja päätöksen 4 artiklan 2 kohdan mukaisesti. Vuoden 2027 jälkeen komissio hoitaa varoja siten, että varmistetaan tuotto pitkällä aikavälillä. Varat sijoitetaan siten, että tavoitteena on niiden arvon säilyttäminen ja mahdollisuuksien mukaan kasvattaminen.”

               (b)Lisätään 1 a kohta seuraavasti:

               ”1 a. Vuotuinen [111 miljoonan euron] määräraha on muodostettava sijoitusten nettotuloista ja, jos ne ovat riittämättömiä, selvitystilassa olevan EHTY:n varojen osittaisesta myynnistä ja selvityksen päätyttyä hiili- ja terästutkimusrahaston varoista.”

               (c)Kumotaan 2 kohta.

               (2)3 artiklassa:

               (a)Korvataan 1 kohta seuraavasti:

               ”1. Edellä 1 artiklassa tarkoitetuista selvitystoimista ja 2 artiklassa tarkoitetuista sijoitus- ja varainhallintatoimista laaditaan vuosittain erillään muiden yhteisöjen muista rahoitustoimista tuloslaskelma, tase ja rahoituskertomus.

               Nämä rahoitusasiakirjat liitetään niihin asiakirjoihin, jotka komissio laatii vuosittain Euroopan unionin toiminnasta tehdyn sopimuksen 318 artiklan ja Euroopan unionin yleiseen talousarvioon sovellettavan varainhoitoasetuksen nojalla.”

               (b)Korvataan 2 kohta seuraavasti:

               ”2.  Tämän artiklan 1 kohdassa tarkoitettuihin toimenpiteisiin sovelletaan Euroopan parlamentin, neuvoston ja tilintarkastustuomioistuimen valvontaa ja vastuuvapauden myöntämistä koskevaa toimivaltaa sellaisena kuin se määritellään Euroopan unionin toiminnasta tehdyssä sopimuksessa ja Euroopan unionin yleiseen talousarvioon sovellettavassa varainhoitoasetuksessa.”

               (3)4 artiklassa:

               (a)Korvataan 1 kohta seuraavasti:

               ”1. Nettotulot 2 artiklassa tarkoitetusta sijoitustoiminnasta ja varojen osittaisesta myynnistä saatavat tulot otetaan tuloina Euroopan unionin yleiseen talousarvioon. Nämä tulot sidotaan käyttötarkoitukseensa, joka on tutkimuksen puiteohjelman ulkopuolisten tutkimushankkeiden rahoittaminen hiili- ja terästeollisuuteen liittyvillä aloilla. Varat muodostavat hiili- ja terästutkimusrahaston, jonka hoidosta vastaa komissio.

               (a)Kumotaan 3 kohta.

               (4)Kumotaan 5 artiklan 2 kohta.

               (5)Kumotaan liite.

               2 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2021 tai myöhemmästä ajankohdasta.

               3 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        COM(2018) 773 final: Komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille Puhdas maapallo kaikille – Eurooppalainen visio kukoistavasta, nykyaikaisesta, kilpailukykyisestä ja ilmastoneutraalista taloudesta (28.11.2018).

                     (2)

                        COM(2019) 640 final: Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle Euroopan vihreän kehityksen ohjelma (11.12.2019).

                     (3)

                        Neuvoston päätös (EU) 2018/599 päätöksen 2003/76/EY muuttamisesta (EUVL L 101, 20.4.2018, s. 1).

                     (4)

                        https://www.europarl.europa.eu/doceo/document/TA-8-2018-0061_FI.html

                     (5)

                        Neuvoston päätös (EU) 2018/599 päätöksen 2003/76/EY muuttamisesta (EUVL L 101, 20.4.2018, s. 1).

                     (6)

                        Tilintarkastustuomioistuin: Katsaus 10/2019: ”Euroopan hiili- ja teräsyhteisön purkaminen on edennyt suunnitellusti, mutta tutkimuksen rahoitus ei ole enää kestävällä pohjalla”, s. 13.

                     (7)

                        Mt., s. 17.

                     (8)

                        Hiilialan neuvoa-antavan ryhmän (CAG) ja teräsalan neuvoa-antavan ryhmän (SAG) tehtävänä on avustaa komissiota tutkimusohjelman hallinnoinnissa hiileen ja teräkseen liittyvissä kysymyksissä. Komissio nimittää neuvoa-antavien ryhmien jäsenet yksityishenkilöinä, jotka edustavat sidosryhmien yhteistä etua. Jäsenet nimitetään 42 kuukaudeksi.

                     (9)

                        Ks. johdanto-osan 11 kappale.

                     (10)

                        Laskelmissa otetaan huomioon varallisuuden määrä 31. joulukuuta 2019.

                     (11)

                        Yhteissuunnitellulla eurooppalaisella kumppanuudella tarkoitetaan aloitetta, jonka valmisteluun jäsenvaltiot osallistuvat jo varhaisessa vaiheessa ja jossa unioni sekä yksityisen ja/tai julkisen sektorin kumppanit (kuten yritykset, yliopistot, tutkimusorganisaatiot, julkisen palvelun tehtäviä paikallisella, alueellisella, valtakunnallisella tai kansainvälisellä tasolla hoitavat yhteisöt tai kansalaisyhteiskunnan organisaatiot, kuten säätiöt ja kansalaisjärjestöt) sitoutuvat yhdessä tukemaan tutkimustoimintaohjelman kehittämistä ja täytäntöönpanoa. Yhteissuunnitellut eurooppalaiset kumppanuudet perustetaan komission ja tällaisten yksityisten ja/tai julkisten kumppaneiden välisillä yhteisymmärryspöytäkirjoilla ja/tai sopimuspohjaisilla järjestelyillä, joissa määritellään kumppanuuden tavoitteet, siihen liittyvät kumppaneiden taloudelliset ja/tai luontoissuorituksia koskevat sitoumukset, keskeiset suorituskyky- ja vaikutusindikaattorit sekä tuotokset. Niissä yksilöidään myös täydentävät tutkimustoimet, jotka kumppanit ja tutkimusohjelma panevat täytäntöön.

                     (12)

                        Päätösten 2003/76/EY ja 2008/376/EY hyväksymisen aikaan Euroopan yhteisön perustamissopimukseen liitetty, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehty pöytäkirja N:o 34 (2001) muodosti oikeusperustan vain päätökselle 2003/76/EY.

                     (13)

                        COM(2019) 640, 11. joulukuuta 2019.

                     (14)

                        COM(2020) 21, 14. tammikuuta 2020.

                     (15)

                        Seuranta- ja arviointikertomuksesta säädetään neuvoston päätöksessä 2008/376/EY, joka julkaistiin Euroopan unionin virallisessa lehdessä 20. toukokuuta 2008 (EUVL L 130, s. 7) ja jota on muutettu 29. toukokuuta 2017 annetulla neuvoston päätöksellä (EU) 2017/955.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED 0A23CA684631B0CF

                     (18)
                  1
                        EUVL C , , s. .

                     (19)
                  2
                        EUVL L 29, 5.2.2003, s. 22–24.

                     (20)

                        EUVL L 193, 30.7.2018, s. 1.


               EUROOPAN KOMISSIO
            Bryssel 16.7.2020
            COM(2020) 320 final
            2020/0141(NLE)
            Ehdotus
            NEUVOSTON PÄÄTÖS
            hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Tämän ehdotuksen tarkoituksena on muuttaa neuvoston päätöstä 2008/376/EY
                     1
                   sen yhdenmukaistamiseksi ”yhteisön tieteellisten, teknologisten ja poliittisten tavoitteiden” kanssa päätöksen 2008/376/EY 2 artiklan mukaisesti. Tarkemmin sanottuna ehdotuksella on määrä tarkistaa hiili- ja terästutkimusrahaston tutkimusohjelman, jäljempänä ’rahaston tutkimusohjelma’, tavoitteita, jotka koskevat hiili- ja terästutkimusta. Ehdotuksessa on otettu huomioon hiili- ja terästutkimusrahaston seuranta- ja arviointikertomuksessa (2011–2017)
                     2
                   annetut suositukset sekä hiili- ja teräsalan neuvoa-antavien ryhmien
                     3
                   ja hiili- ja teräsalan komiteassa
                     4
                   edustettuina olevien jäsenvaltioiden neuvot.

                  Komission ehdotuksella pyritään saattamaan rahaston tutkimusohjelma yhdenmukaiseksi Pariisin ilmastosopimuksen,
                     5
                   komission laatiman Euroopan vihreän kehityksen ohjelman,
                     6
                   Euroopan vihreän kehityksen ohjelmaa koskevan komission tiedonannon,
                     7
                   uuden kiertotaloutta koskevan EU:n toimintasuunnitelman
                     8
                   ja komission esittämän Euroopan uuden teollisuusstrategian
                     9
                   kanssa.

                  Ehdotuksella on seuraavat tavoitteet:

               ·Päivitetään hiiltä koskevat tutkimustavoitteet vastaamaan komission ilmasto-, energia- ja ympäristötavoitteita. Lisäksi tavoitteena on saavuttaa hiilineutraalius vuoteen 2050 mennessä ja toteuttaa Euroopan vihreän kehityksen ohjelmasta annettuun tiedonantoon kirjattu vahingon välttämisen periaate.

               ·Tuetaan oikeudenmukaista ja tasapuolista siirtymää kivihiilialueilla oikeudenmukaisen siirtymän mekanismin periaatteiden mukaisesti.

               ·Tarkistetaan terästä koskevia tutkimustavoitteita lähes hiilettömien teräksenvalmistusteknologioiden, teräkseen liittyvien sovellusten ja teräksen käytön priorisoimiseksi.

               ·Otetaan käyttöön mahdollisuus toteuttaa osa rahaston tutkimusohjelmasta yhteissuunniteltujen eurooppalaisten kumppanuuksien kautta.

               ·Korvataan tutkimuspuiteohjelman asiantuntijoita koskeva erityisjärjestely varainhoitoasetuksessa
                  10
                vahvistetuilla palkattuja ulkopuolisia asiantuntijoita koskevilla yleisillä säännöillä.

               •Yhdenmukaisuus muiden alaa koskevien politiikkojen säännösten kanssa

                  Ehdotus on osa lainsäädäntöpakettia, jolla tarkistetaan hiili- ja terästutkimusrahaston tutkimusohjelmaa. Se liittyy erityisesti komission ehdotuksiin, joilla muutettaisiin pöytäkirjan N:o 37
                     11
                   täytäntöönpanon edellyttämistä säännöksistä tehtyä neuvoston päätöstä 2003/76/EY
                     12
                   ja monivuotisten taloudellisten suuntaviivojen vahvistamisesta selvitystilassa olevan EHTY:n varojen ja selvityksen päätyttyä hiili- ja terästutkimusrahaston varojen hoitamista varten tehtyä neuvoston päätöstä 2003/77/EY.
                     13
                   Budjettipääosaston vastuulle kuuluva neuvoston päätöksen 2003/77/EY tarkistus on lisäksi johdonmukainen suhteessa EHTY:n lakkauttamista koskevaan tarkasteluun,
                     14
                   jonka Euroopan tilintarkastustuomioistuin teki vuonna 2019.

               •Yhdenmukaisuus unionin muiden politiikkojen kanssa

                  Euroopan komissio hyväksyi 11. joulukuuta 2019 Euroopan vihreän kehityksen ohjelmaa koskevan tiedonannon,
                     15
                   jossa esitetään puitteet Euroopan tekemiseksi ensimmäiseksi ilmastoneutraaliksi maanosaksi vuoteen 2050 mennessä. Euroopan vihreän kehityksen ohjelmalla puututaan ilmasto- ja ympäristöhaasteisiin ja luodaan moderni, resurssitehokas ja kilpailukykyinen talous Yhdistyneiden kansakuntien Agenda 2030 -toimintaohjelman ja kestävän kehityksen tavoitteiden
                     16
                   puitteissa.

                  Komissio korostaa Euroopan vihreän kehityksen ohjelmasta antamassaan tiedonannossa haluavansa ”tukea puhtaaseen teräkseen liittyviä läpimurtoteknologioita, joiden avulla teräksen valmistusprosessista saadaan hiiletöntä vuoteen 2030 mennessä [ja] selvittää, voitaisiinko Euroopan hiili- ja teräsyhteisön varojen purkamisesta vapautuvaa rahaa käyttää tähän tarkoitukseen”. Tällaisten laajamittaisten innovatiivisten hankkeiden toteuttamista auttaa yleisemmällä tasolla EU:n päästökauppajärjestelmän innovaatiorahasto.
                     17

                  Lisäksi komissio lupasi 14. tammikuuta 2020 esittämässään tiedonannossa Kestävä Eurooppa -investointiohjelma – Euroopan vihreän kehityksen investointiohjelma ”ehdottaa hiili- ja terästutkimusrahastoa koskevien asetusten tarkistamista, jotta osa Euroopan teräs- ja hiiliyhteisön realisoitavasta omaisuudesta voitaisiin ottaa käyttöön. Tämä auttaa ylläpitämään vähintään 40 miljoonan euron vuotuista tutkimusohjelmaa
                     18
                   ja mahdollistaa suurten puhdasta teräksenvalmistusta koskevien T&I-läpimurtohankkeiden rahoittamisen. Hiilialan tutkimustoiminnassa keskitytään siirtymäalueisiin oikeudenmukaisen siirtymän mekanismin periaatteiden mukaisesti.”
                     19

                  Ehdotus noudattelee myös vuonna 2018 annettua tiedonantoa Puhdas maapallo kaikille,
                     20
                   jossa Euroopan komissio esittää Pariisin sopimuksen mukaisen strategisen pitkän aikavälin visionsa ilmastoneutraalista taloudesta. Tiedonannon mukaan komissio selvittää, kuinka selvitystilassa olevan Euroopan hiili- ja teräsyhteisön omaisuudella voitaisiin tukea läpimurtoteknologiaa vähähiilisessä teräksen valmistuksessa. Komissio hyväksyi 4. maaliskuuta 2020 ehdotuksen eurooppalaiseksi ilmastolaiksi, jossa asetetaan oikeudellisesti velvoittavaksi tavoitteeksi saada kasvihuonekaasujen nettopäästöt EU:ssa nollatasolle vuoteen 2050 mennessä.
                     21

                  Tässä tarkistuksessa otetaan huomioon myös se, että on saatava aikaan yksityisiä ja julkisia investointeja tutkimukseen, innovointiin ja uusiin teknologioihin, joilla kehitetään ratkaisuja teollisuuden kilpailukyvyn ja kestävyyden parantamiseksi, kuten vuonna 2016 annetussa komission tiedonannossa Euroopan terästeollisuuden kestävän työllisyyden ja kasvun turvaaminen
                     22
                   korostetaan.

                  Kun otetaan huomioon edellä kuvattu politiikan suuntaus, on tarpeen yhdenmukaistaa hiili- ja terästutkimusrahaston tutkimusohjelman tavoitteet ja sen monivuotiset tekniset suuntaviivat, jotta ne vastaisivat edellä mainittuja politiikan uusia piirteitä ja etenkin Euroopan vihreän kehityksen ohjelman tavoitteita.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Oikeusperustana on EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn, perussopimuksiin liitetyn pöytäkirjan N:o 37 2 artiklan toinen kohta.

               •Toissijaisuusperiaate (jaetun toimivallan osalta)

                  Ehdotetut muutokset hiili- ja terästutkimusrahaston tutkimusohjelmaan voidaan tehdä ainoastaan EU:n tasolla oikeusperustaa tarkistamalla.

               •Suhteellisuusperiaate

               Ehdotusta tarvitaan, jotta voidaan vahvistaa EU:n perussopimuksiin liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämät toimenpiteet.

               •Toimintatavan valinta

               Kun otetaan huomioon pöytäkirjan N:o 37 2 artiklan toinen kohta, neuvosto voi muuttaa neuvoston päätöstä 2008/376/EY määräenemmistöllä komission ehdotuksesta ja Euroopan parlamenttia kuultuaan.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ehdotus perustuu tuloksiin joka seitsemäs vuosi laadittavasta kertomuksesta, jossa seurataan hiili- ja terästutkimusrahaston tutkimusohjelmaa ja arvioidaan sen odotettuja hyötyjä. Tällaisessa arvioinnissa komissiota avustavat huippuasiantuntijoista koostuvat paneelit.
                     23
                   Tuorein seitsenvuotiskertomus julkaistiin 5. helmikuuta 2020.
                     24
                   Asiantuntijat analysoivat hiili- ja terästutkimusrahaston tutkimusohjelman toimintaa, arvioivat teknologista kehitystä ja ohjelmasta alalle ja yhteiskunnalle odotettavissa olevia hyötyjä sekä antoivat ohjelman parantamiseksi suosituksia, mukaan luettuna oikeusperustan tarkistaminen.

               •Sidosryhmien kuuleminen

                  Hiili- ja terästutkimusrahaston sidosryhmät ovat osallistuneet useisiin kertaluontoisiin tapaamisiin, neuvoa-antavien ryhmien kokouksiin (hiilialan neuvoa-antava ryhmä CAG ja teräsalan neuvoa-antava ryhmä SAG) ja hiili- ja teräsalan komitean kokouksiin (Horisontti 2020:n ohjelmakomiteaa vastaava elin).

               •Asiantuntijatiedon keruu ja käyttö

               Hiili- ja terästutkimusrahaston seuranta- ja arviointiraportin alustavia tuloksia havainnollistettiin seminaarissa ”Steel and Coal: A New Perspective. European Research and Innovation in Action”, jonka Euroopan komissio järjesti 28. maaliskuuta 2019 ja johon osallistui yli sata sidosryhmää.
                  25

               •Vaikutustenarviointi

                  Ehdotetusta tarkistuksesta ei tarvitse tehdä vaikutustenarviointia.

               •Sääntelyn toimivuus ja yksinkertaistaminen

                  Ehdotus perustuu tuloksiin joka seitsemäs vuosi laadittavasta hiili- ja terästutkimusrahaston seuranta- ja arviointikertomuksesta, jonka mukaan rahaston tutkimusohjelmaa on arvioitava säännöllisesti uudelleen, jolloin arvioidaan myös siitä odotettuja tuloksia.

               •Perusoikeudet

               Ehdotus on yhdenmukainen perusoikeuksien suojaa koskevan periaatteen kanssa.

               4.TALOUSARVIOVAIKUTUKSET

               Ehdotus ei aiheuta uusia yleisestä talousarviosta katettavia maksuvelvoitteita nykyisessä monivuotisessa rahoituskehyksessä.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

               Hiili- ja terästutkimusrahaston tutkimusohjelmasta tehdään seuranta- ja arviointiselvitys vuonna 2027.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

               Tarkistus koskee neuvoston päätöksen 2008/376/EY II luvussa olevan 1, 3 ja 4 jakson säännöksiä (2 artikla ja 4–10 artikla). Tarkistuksessa ehdotetaan myös, että 28, 39 ja 41 artikla saatetaan ajan tasalle. Lisäksi ehdotetaan, että III luvussa olevaan tukikelpoista toimintaa koskevaan 2 jaksoon lisätään uusi 17 a artikla.

               Tarkistuksella pyritään seuraaviin:

               ·Päivitetään hiiltä koskevat tutkimustavoitteet (4, 5, 6 ja 7 artikla) Euroopan vihreän kehityksen ohjelman ja oikeudenmukaisen siirtymän mekanismin mukaisiksi.

               ·Päivitetään terästä koskevat tutkimustavoitteet (8, 9, 10 ja 10 a artikla) Euroopan vihreän kehityksen ohjelman ja Kestävä Eurooppa -investointiohjelman mukaisiksi.

               ·Lisätään hiili- ja terästutkimusrahaston tutkimusohjelman tukikelpoista toimintaa koskevaan jaksoon uusi 17 a artikla, jotta rahoittamiskelpoisiin toimiin voidaan sisällyttää yhteissuunniteltujen eurooppalaisten kumppanuuksien kautta toteutettavat tutkimustoimet. Nämä kumppanuudet voisivat erityisesti tukea teräsalan tutkimusta kehittämällä lähes hiilettömiä teräksenvalmistusprosesseja vuoteen 2030 mennessä ja laajentamalla näiden teknologioiden demonstrointihankkeita teollisessa mittakaavassa.

               ·Kumotaan viittaus komitean kuulemiseen (28 ja 41 artikla) tapauksissa, joissa tutkimusohjelman mukainen Euroopan unionin arvioitu rahoitusosuus on vähintään 0,6 miljoonaa euroa.

               ·Sovelletaan tutkimuspuiteohjelman asiantuntijoita koskevan erityisjärjestelyn asemesta varainhoitoasetuksessa vahvistettuja yleisiä sääntöjä, jotka koskevat palkattuja ulkopuolisia asiantuntijoita.

               ·Kumotaan viittaus mahdollisuuteen muuttaa II luvun 3 ja 4 jaksoa täytäntöönpanotoimenpiteillä (41 artikla), jotta voidaan soveltuvin osin soveltaa säädöksissä annettuihin valtuuksiin sovellettavia periaatteita, jotka vahvistetaan Euroopan unionin toiminnasta tehdyn sopimuksen 290 ja 291 artiklan soveltamista koskevista ei-sitovista perusteista 18. kesäkuuta 2019 tehdyssä toimielinten välisessä sopimuksessa.
                  26

               2020/0141 (NLE)

               Ehdotus

               NEUVOSTON PÄÄTÖS

               hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista tehdyn päätöksen 2008/376/EY muuttamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn pöytäkirjan N:o 37 EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta sekä erityisesti sen 2 artiklan toisen kohdan,

               ottaa huomioon Euroopan komission ehdotuksen,

               ottaa huomioon Euroopan parlamentin lausunnon,
                  27

               sekä katsoo seuraavaa:

               (1)Unioni ratifioi Pariisin sopimuksen
                  28
                5 päivänä lokakuuta 2016. Tässä kansainvälisessä sopimuksessa kehotetaan sen ratifioineita osapuolia tehostamaan maailmanlaajuisia toimia ilmastonmuutoksen uhan torjumiseksi rajoittamalla maapallon lämpötilan nousu selvästi alle kahteen celsiusasteeseen.

               (2)Pariisin sopimuksen mukaisesti Euroopan komissio julkaisi 11 päivänä joulukuuta 2019 Euroopan vihreän kehityksen ohjelman, jossa komissio sitoutuu ”ilmasto- ja ympäristöhaasteiden ratkaisemiseen” ja jossa tavoitteena on ”tehdä EU:sta oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen [ja jossa] kasvihuonekaasujen nettopäästöistä pyritään eroon vuoteen 2050 mennessä ja kasvuun pyritään lisäämättä resurssien käyttöä”.
                  29
                Euroopan vihreän kehityksen ohjelmasta annetussa tiedonannossa vahvistetaan uusi kasvustrategia ja tarve tukea puhtaita teräkseen liittyviä läpimurtoteknologioita, joiden avulla teräksen valmistusprosessista saadaan hiiletöntä vuoteen 2030 mennessä, ja selvittää, voitaisiinko Euroopan hiili- ja teräsyhteisön varojen purkamisesta vapautunutta rahaa käyttää tähän tarkoitukseen. Euroopan vihreän kehityksen ohjelmasta annetussa tiedonannossa todetaan myös, että ”kaikkien EU:n toimien ja politiikkojen olisi yhdessä autettava EU:ta menestyksekkäässä ja oikeudenmukaisessa siirtymisessä kohti kestävää tulevaisuutta”. Euroopan vihreän kehityksen ohjelmasta annettuun tiedonantoon kirjatun vahingon välttämisen periaatteen mukaisesti ollaan tarkistamassa hiili- ja terästutkimusrahaston tutkimusohjelman tutkimustavoitteita siten, että ohjelma ei enää kattaisi toimia, joilla jatketaan hiilen louhintaa, jalostusta ja samanlaajuista käyttöä.

               (3)Unioni on harjoittanut kunnianhimoista ilmastopolitiikkaa ja luonut sääntelypuitteet, jotta sen vuodelle 2030 asettama kasvihuonekaasupäästöjen vähentämistavoite voitaisiin saavuttaa. Asetuksessa (EU) N:o 2018/1999
                  30
                vahvistetaan lainsäädäntöperusta luotettavalle, osallistavalle, kustannustehokkaalle, läpinäkyvälle ja ennakoitavalle energiaunionin ja ilmastotoimien hallinnolle (tästä käytetään nimitystä ”hallintojärjestelmä”), jolla varmistetaan energiaunionin vuodelle 2030 ja pitkälle aikavälille asetettujen tavoitteiden ja päämäärien saavuttaminen vuonna 2015 tehdyn ilmastonmuutosta koskevan Pariisin sopimuksen mukaisesti.

               (4)Tiedonannossaan Kestävä Eurooppa -investointiohjelma – Euroopan vihreän kehityksen investointiohjelma komissio ilmoitti aikovansa ehdottaa neuvoston päätöksen 2008/376/EY
                  31
                tarkistamista, jolla pyritään myös mahdollistamaan suurten puhdasta teräksenvalmistusta koskevien T&I-läpimurtohankkeiden ja hiilialan tutkimustoimien rahoittaminen oikeudenmukaisen siirtymän mekanismin mukaisesti.

               (5)Lisäksi hiili- ja terästutkimusrahaston tutkimusohjelman, jäljempänä ’tutkimusohjelma’, seuranta- ja arviointikertomuksessa esitettyjen suositusten mukaisesti olisi muutettava päätöksen 2008/376/EY II luvun 3 ja 4 jaksossa vahvistettuja hiiltä ja terästä koskevia tutkimustavoitteita ja tuettava teräsalan läpimurtotutkimusta ja merkittäviä hiilialan hankkeita.

               (6)Tämän vuoksi on tarpeen yhdenmukaistaa tutkimusohjelman tavoitteet suhteessa kansainvälisiin sopimuksiin, kuten Pariisin sopimukseen, sekä  unionin tieteellisiin, teknologisiin ja poliittisiin tavoitteisiin, joilla tähdätään ilmastoneutraaliuteen vuoteen 2050 mennessä.

               (7)Yhteissuunnitellut kumppanuudet ovat osoittautuneet tehokkaaksi keinoksi koota resursseja yhteisen eurooppalaisen tutkimustavoitteen taakse. Jotta voitaisiin helpottaa ilmastoneutraalin talouden toteutumista vuoteen 2050 mennessä, on tarpeen säätää mahdollisuudesta antaa tukea yhteissuunniteltujen eurooppalaisten kumppanuuksien kautta siten, että tuesta saadaan yhteisvaikutusta ja se jaksotetaan muiden ohjelmien kanssa. Eurooppalainen kumppanuus voisi olla erinomainen keino koota resursseja, joilla tuetaan läpimurtoteknologioihin tähtäävää tutkimusta hiilidioksidipäästöjen vähentämiseksi terästeollisuudessa.

               (8)Sen vuoksi päätöstä 2008/376/EU olisi muutettava,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan päätös 2008/376/EY seuraavasti:

               (1)Korvataan 2 artiklan toinen kohta seuraavasti:

               ”Tutkimusohjelmasta tuetaan hiili- ja teräsalan tutkimusyhteistyötä. Tutkimusohjelmasta tuetaan myös puhtaaseen teräkseen liittyviä läpimurtoteknologioita, joiden ansiosta voidaan toteuttaa lähes hiilettömiä teräksenvalmistushankkeita ja terästutkimushankkeita, joilla hallitaan oikeudenmukaista siirtymää toimintansa lopettaneiden hiilikaivosten tai suljettavien hiilikaivosten ja niihin liittyvän infrastruktuurin osalta oikeudenmukaisen siirtymän mekanismin ja neuvoston päätöksen 2003/76/EY 4 artiklan 2 kohdan mukaisesti. Tutkimusohjelman on oltava unionin poliittisten, tieteellisten ja teknologisten tavoitteiden mukainen ja täydennettävä jäsenvaltioissa sekä käynnissä olevissa EU:n tutkimusohjelmissa, kuten tutkimuksen, teknologian kehittämisen ja demonstroinnin puiteohjelmassa, jäljempänä ’tutkimuspuiteohjelma’, toteutettavia toimia.”

               (2)Korvataan 4 artikla seuraavasti:

               ”4 artikla

               Hiilialan ja -alueiden oikeudenmukaisen siirtymän tukeminen

               1.Tutkimushankkeilla tuetaan siirtymistä ilmastoneutraaliin unionin talouteen vuoteen 2050 mennessä, ja niiden tavoitteena on tukea asteittaista luopumista fossiilisten polttoaineiden käytöstä, kehittää vaihtoehtoisia toimintoja entisille kaivospaikoille ja välttää tai korjata ympäristövahinkoja suljettavissa ja toimintansa lopettaneissa hiilikaivoksissa ja niiden ympäristössä. Hankkeissa keskitytään erityisesti seuraaviin:

               (a)hiilidioksidin talteenotto-, käyttö- ja varastointiteknologioiden kehittäminen ja testaaminen;

               (b)geotermisen energian käyttö entisillä hiilentuotantopaikoilla;

               (c)toimintansa lopettaneiden ja suljettavien hiilikaivosten louhintajätteiden muu kuin energiakäyttö ja raaka-ainetuotanto, jossa arvioidaan asianmukaisesti, että toiminnan ilmasto-, ympäristö- ja terveysvaikutukset ovat mahdollisimman vähäiset ja pienemmät kuin vaihtoehtoisissa ratkaisuissa;

               (d)lakkautettujen kivi- ja ruskohiilikaivosten sekä hiileen liittyvän infrastruktuurin ottaminen muuhun käyttöön, mukaan luettuina energiahuoltopalvelut, ilmastoneutraalin ja ympäristöä säästävän siirtymän mukaisesti;

               (e)tuki uudelleen- ja täydennyskoulutusohjelmien kehittämiseen työntekijöille, joihin hiilestä luopuminen vaikuttaa. Tähän kuuluu hiilialalla työskentelevien tai aiemmin työskennelleiden työntekijöiden koulutusta ja uudelleenkoulutusta koskeva tutkimus.

               2.Erityistä huomiota kiinnitetään Euroopan johtoaseman vahvistamiseen toimintansa lopettaneiden hiilikaivosten ja hiileen liittyvän infrastruktuurin siirtymän hallinnassa teknologisilla ja muilla kuin teknologisilla ratkaisuilla, mukaan luettuna teknologian ja muun siirron tukeminen. Näihin tavoitteisiin tähtäävässä tutkimustoiminnassa on saatava konkreettisia ilmasto- ja ympäristöhyötyjä ilmastoneutraaliuden toteuttamista vuoteen 2050 mennessä koskevan tavoitteen mukaisesti.”

               (3)Korvataan 5 artikla seuraavasti:

               ”5 artikla

               Työterveyden ja työturvallisuuden parantaminen

               Hankkeissa, joihin kuuluu 4 ja 6 artiklassa tarkoitettuja toimia, on otettava huomioon suljettavien ja toimintansa lopettaneiden hiilikaivosten turvallisuuteen liittyvät kysymykset työolojen sekä työterveyden ja työturvallisuuden parantamiseksi samoin kuin terveyden vaarantavat ympäristöön liittyvät seikat.

               Tutkimushankkeissa on keskityttävä kaivostoimintaan liittyviin sairauksiin ja pyrittävä parantamaan siirtymävaiheessa olevien hiilialueiden asukkaiden terveyttä. Tutkimushankkeilla on lisäksi varmistettava suojatoimenpiteiden toteuttaminen kaivosten sulkemisen aikana ja toimintansa lopettaneissa kaivoksissa.”

               (4)Korvataan 6 artikla seuraavasti:

               ”6 artikla

               Siirtymävaiheessa olevien hiilikaivosten ympäristövaikutusten minimointi

               1.Tutkimushankkeilla on pyrittävä minimoimaan suljettavien ja toimintansa lopettaneiden hiilikaivosten vaikutukset ilmakehään, veteen ja maaperään. Tutkimusta on suunnattava luonnonvarojen säilyttämiseen ja ennallistamiseen tulevia sukupolvia varten sekä suljettavien ja toimintansa lopettaneiden hiilikaivosten ympäristövaikutusten minimoimiseen.

               2.Etusija annetaan hankkeille, joilla pyritään ainakin yhteen seuraavista:

               (a)uudet ja parannetut teknologiat, joilla vältetään suljettavien ja toimintansa lopettaneiden kaivosten ja niiden ympäristön aiheuttamaa ympäristön (muun muassa ilmakehän, maan, maaperän ja veden) pilaantumista, mukaan luettuina metaanivuodot;

               (b)käytöstä poistettavista hiilivaroista peräisin olevien kasvihuonekaasupäästöjen, etenkin metaanipäästöjen, talteenotto, välttäminen ja minimointi;

               (c)suljettavista ja toimintansa lopettaneista kaivoksista peräisin olevien louhintajätteiden, lentotuhkan ja rikinpoistotuotteitten hallinta ja uudelleenkäyttö tapauksen mukaan yhdessä muiden jätemuotojen kanssa;

               (d)jätekasojen siivoaminen ja hiilen tuotannosta ja käytöstä syntyvien jäännösten teollinen hyödyntäminen siirtymävaiheessa olevilla kivihiilialueilla;

               (e)pohjavesien suojelu ja kaivosten jätevesien puhdistaminen;

               (f)toimintansa lopettaneiden ja suljettavien hiiltä käyttäneiden laitosten ja niitä ympäröivän alueen ympäristön ennallistaminen etenkin veden, maan, maaperän ja biologisen monimuotoisuuden osalta;

               (g)maan pinnalla olevan infrastruktuurin suojaaminen maan vajoamisen vaikutuksilta lyhyellä ja pitkällä aikavälillä.”

               (5)Kumotaan 7 artikla.

               (6)Korvataan 8 artikla seuraavasti:

               ”8 artikla

               Uudet, kestävät ja vähähiiliset teräksenvalmistus- ja pintakäsittelyprosessit

               Tutkimuksen ja teknologian kehittämisen, jäljempänä ’TTK’, tavoitteena on oltava lähes hiilettömien teräksentuotantoprosessien kehittäminen, demonstrointi ja parantaminen, minkä myötä voidaan parantaa tuotteiden laatua ja lisätä tuottavuutta. Kaavailtuihin toimintoihin on kuuluttava erottamattomana osana päästöjen, energiankulutuksen ja muiden ympäristövaikutusten merkittävä vähentäminen ja luonnonvarojen säilyttäminen. Tutkimushankkeissa on käsiteltävä ainakin yhtä seuraavista aihepiireistä:

               (a)uudet ja parannetut raudan ja teräksen valmistusprosessit ja -toiminnot, jotka merkitsevät läpimurtoja pyrittäessä lähes hiilettömyyteen ja joissa kiinnitetään erityistä huomiota hiilenkäytön suoraan välttämiseen ja/tai älykkääseen hiilenkäyttöön;

               (b)teräksenvalmistuksen prosessien ja prosessiketjujen optimointi (mukaan luettuina raudan ja teräksen valmistus, kierrätysromun sulatukseen perustuvat prosessit, sekundaarinen metallurgia, valu-, pintakäsittely- ja/tai pinnoitustoiminnot), johon käytetään instrumentointia, väli- ja lopputuotteiden ominaisuuksien havaitsemista, mallinnusta, valvontaa ja automaatiota, mukaan luettuna digitalisaation, massadatan ja/tai tekoälyn ja muiden kehittyneiden teknologioiden hyödyntäminen;

               (c)teräksenvalmistusprosessien integrointi ja prosessien tehokkuus lähes hiilettömässä teräksenvalmistuksessa;

               (d)teräksentuotantovälineiden kunnossapito ja luotettavuus;

               (e)teräksen kierrätettävyyteen, kierrättämiseen ja uudelleenkäyttöön sekä kiertotalouden kehittämiseen käytettävät tekniikat;

               (f)tekniikat, joilla parannetaan teräksentuotannon energiatehokkuutta hukkalämmön talteenoton, energiahäviöiden ehkäisemisen, kuumennuksen hybriditekniikoiden ja energianhallintaratkaisujen avulla;

               (g)raudan ja teräksen valmistusprosesseissa käytettävät innovatiiviset teknologiat ja ratkaisut, joilla edistetään monialaisia toimia ja demonstraatiohankkeita hiilettömän energiantuotannon integroimiseksi tai puhtaan vetytalouden edistämiseksi.”

               (7)Korvataan 9 artikla seuraavasti:

               ”9 artikla

               Kehittyneet teräslajit ja -sovellukset

               TTK-toiminnassa keskitytään vastaamaan teräksenkäyttäjien vaatimuksiin, jotka koskevat uusien lähes hiilettömien tuotteiden kehittämistä, ja luomaan uusia markkinamahdollisuuksia vähentäen samalla päästöjä ja ympäristövaikutuksia. Edellä 8 artiklassa tarkoitettuihin teknologioihin liittyvissä tutkimushankkeessa on käsiteltävä ainakin yhtä seuraavista aihepiireistä siten, että tavoitteena on lähes hiilettömien teräksentuotantoprosessien kehittäminen unionissa:

               (a)uudet kehittyneet teräslajit;

               (b)teräksen ominaisuuksien parantaminen: esimerkiksi mekaaniset ja fysikaaliset ominaisuudet, soveltuvuus jatkojalostukseen sekä soveltuvuus erilaisiin käyttötarkoituksiin ja erilaisiin työskentelyolosuhteisiin;

               (c)käyttöiän pidentäminen erityisesti parantamalla terästen ja teräsrakenteiden lämpö- ja syöpymiskestävyyttä sekä mekaanisen ja lämpöväsymyksen ja/tai muiden heikentävien vaikutusten sietoa;

               (d)mikrostruktuureja, mekaanisia ominaisuuksia ja tuotantoprosesseja koskevat ennustavat simulaatiomallit;

               (e)teräksen ja muiden materiaalien muokkaamisen, hitsaamisen ja yhteenliittämisen tekniikat;

               (f)testaus- ja arviointimenetelmien standardointi;

               (g)korkealuokkaiset teräslajit erilaisiin käyttötarkoituksiin, kuten liikkuvuus, sen kestävyys mukaan luettuna, ekologisen suunnittelun menetelmät, jälkiasennukset, kevyet rakenteet ja/tai turvallisuusratkaisut.”

               (8)Korvataan 10 artikla seuraavasti:

               ”10 artikla

               Luonnonvarojen säilyttäminen, ympäristönsuojelu ja kiertotalous

               Luonnonvarojen säilyttämisen, ekosysteemien suojelun, kiertotalouteen siirtymisen sekä turvallisuuskysymysten tulee kuulua kiinteänä osana TTK-työhön sekä teräksen valmistuksen että käytön alalla. Tutkimushankkeissa on käsiteltävä ainakin yhtä seuraavista aihepiireistä:

               (a)eri lähteistä peräisin olevien teräsjätteen ja sivutuotteiden kierrättäminen ja teräsromun laadun parantaminen;

               (b)jätteen käsittely ja arvokkaiden uusioraaka-aineiden, kuona mukaan luettuna, talteenotto terästehtaassa ja sen ulkopuolella;

               (c)saastumisen torjunta ja ympäristön suojelu työpaikalla ja terästehtaassa: kaasumaiset, kiinteät tai nestemäiset päästöt, vesivarojen hoito, melu, hajut, pöly jne;

               (d)sellaisten teräslajien ja koottavien rakenteiden suunnittelu, jotka helpottavat teräsromun talteenottoa kierrätystä tai uudelleenkäyttöä varten;

               (e)prosessikaasujen hyödyntäminen ja terästuotannon poistokaasupäästöjen lopettaminen;

               (f)elinkaariarvioinnin ja elinkaariajattelun soveltaminen teräksen tuotannossa ja käytössä.”

               (9)Lisätään uusi 10 a artikla seuraavasti:

               ”10 a artikla

               Työvoiman ja työolojen hallinta

               Tutkimushankkeissa on käsiteltävä ainakin yhtä seuraavista aihepiireistä:

               (a)valmiuksien kehittäminen ja levittäminen uusien lähes hiilettömien teräksentuotantoprosessien, kuten digitalisaation, tasalla pysymiseksi ja elinikäisen oppimisen periaatteen noudattamiseksi;

               (b)työolojen parantaminen, mukaan luettuna terveys, turvallisuus ja ergonomia työpaikalla ja sen ympäristössä.”

               (10)Lisätään uusi 17 a artikla seuraavasti:

               ”17 a artikla

               Eurooppalaiset kumppanuudet

               1.Tutkimusohjelmasta osan toteuttamisessa voidaan käyttää yhteissuunniteltuja eurooppalaisia kumppanuuksia [Euroopan horisontti -asetuksen] 8 artiklassa ja liitteessä III vahvistettujen sääntöjen mukaisesti.

               2.Tässä artiklassa ’yhteissuunnitellulla eurooppalaisella kumppanuudella’ tarkoitetaan aloitetta, jonka valmisteluun jäsenvaltiot osallistuvat jo varhaisessa vaiheessa ja jossa unioni sekä yksityisen ja/tai julkisen sektorin kumppanit (kuten yritykset, yliopistot, tutkimusorganisaatiot, julkisen palvelun tehtäviä paikallisella, alueellisella, valtakunnallisella tai kansainvälisellä tasolla hoitavat yhteisöt tai kansalaisyhteiskunnan organisaatiot, kuten säätiöt ja kansalaisjärjestöt) sitoutuvat yhdessä tukemaan tutkimustoimintaohjelman kehittämistä ja täytäntöönpanoa. Yhteissuunnitellut eurooppalaiset kumppanuudet perustetaan komission ja tällaisten yksityisten ja/tai julkisten kumppaneiden välisillä yhteisymmärryspöytäkirjoilla ja/tai sopimuspohjaisilla järjestelyillä, joissa määritellään kumppanuuden tavoitteet, siihen liittyvät kumppaneiden taloudelliset ja/tai luontoissuorituksia koskevat sitoumukset, keskeiset suorituskyky- ja vaikutusindikaattorit sekä tuotokset. Niissä yksilöidään myös täydentävät tutkimustoimet, jotka kumppanit ja tutkimusohjelma panevat täytäntöön.

               3.Yhteissuunniteltujen eurooppalaisten kumppanuuksien yhteydessä tutkimusohjelmasta voidaan myöntää rahoitusta tämän jakson mukaisesti tukikelpoisille toimille 30 artiklassa vahvistetussa muodossa. Ohjelmasta voidaan myöntää rahoitusta myös palkintoina.”

               (11)Korvataan 28 artiklan 4 kohta seuraavasti:

               ”4. Komissio päättää hankkeiden valinnasta ja rahoituksen jakamisesta."

               (12)Korvataan 39 artikla seuraavasti:

               ”39 artikla

               Riippumattomien huippuasiantuntijoiden nimeäminen

               Nimitettäessä 18 artiklassa, 28 artiklan 2 kohdassa ja 38 artiklassa tarkoitettuja riippumattomia huippuasiantuntijoita sovelletaan Euroopan parlamentin ja neuvoston asetuksen (EU) N:o 2018/10463 237 artiklan säännöksiä.

               _________________________

               3 Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).”

               (13)Kumotaan 41 artiklan a ja c alakohta.

               2 artikla

               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan päätöksen 2003/76/EY soveltamispäivästä tai 1 päivästä tammikuuta 2021 sen mukaan, kumpi ajankohta on myöhäisempi.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7).

                     (2)

                        Saatavilla osoitteessa
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (3)

                        Hiilialan neuvoa-antava ryhmä esitti huomautuksensa 3. joulukuuta 2019 ja teräsalan neuvoa-antava ryhmä 4. joulukuuta 2019. Tietoja saatavana komission asiantuntijaryhmien ja muiden vastaavanlaisten elinten rekisterissä:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626
                  .

                     (4)

                        Hiili- ja teräsalan komitea vahvisti ehdotetun lähestymistavan 19. joulukuuta 2019.

                     (5)

                        Multilateral Treaty, Chapter XXVII Environment, 7.d Paris Agreement. Tullut voimaan 4. marraskuuta 2016.

                     (6)

                        Komission tiedonanto Euroopan vihreän kehityksen ohjelma, Bryssel 11. joulukuuta 2019, COM(2019) 640.

                     (7)

                        Komission tiedonanto Kestävä Eurooppa -investointiohjelma. Euroopan vihreän kehityksen investointiohjelma. Bryssel 14. tammikuuta 2020, COM (2020) 21.

                     (8)

                        Komission tiedonanto Uusi kiertotalouden toimintasuunnitelma, Bryssel 11. maaliskuuta 2020, COM(2020) 98.

                     (9)

                        Komission tiedonanto Euroopan uusi teollisuusstrategia, Bryssel 10. maaliskuuta 2020, COM(2020) 102.

                     (10)

                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta, EUVL L 193, 30.7.2018, s. 1.

                     (11)

                        Pöytäkirja N:o 37 EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta (EYVL C 115, 9.5.2008. s. 327–328).

                     (12)

                        Neuvoston päätös 2003/76/EY, tehty 1 päivänä helmikuuta 2003, Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä (EUVL L 29, 5.2.2003). Päätöstä muutettiin 16. huhtikuuta 2018 tehdyllä neuvoston päätöksellä 2018/599/EU.

                     (13)

                        Neuvoston päätös 2003/77/EY, tehty 1 päivänä helmikuuta 2003, monivuotisten taloudellisten suuntaviivojen vahvistamisesta selvitystilassa olevan EHTY:n varojen ja selvityksen päätyttyä hiili- ja terästutkimusrahaston varojen hoitamista varten (EUVL L 29, 5.2.2003, .s. 25–27). Päätöstä muutettiin neuvoston päätöksellä 2008/750/EY.

                     (14)

                        Euroopan tilintarkastustuomioistuin, Katsaus 10/2019: Euroopan hiili- ja teräsyhteisön purkaminen on edennyt suunnitellusti, mutta tutkimuksen rahoitus ei ole enää kestävällä pohjalla, 2019. Saatavilla osoitteessa:
                  https://www.eca.europa.eu/lists/ecadocuments/rw19_10/rw_ecsc_en.pdf
                  .

                     (15)

                        COM(2019) 640.

                     (16)

                  https://sustainabledevelopment.un.org/post2015/transformingourworld
                  .

                     (17)

                        COM(2019) 640, s. 8 ja 9.

                     (18)

                        Tässä noudatetaan EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehtyä pöytäkirjaa N:o 37 (EUVL C 115, 9.5.2008, s. 327–328).

                     (19)

                        COM(2020) 21, s. 18.

                     (20)

                        Komission tiedonanto Puhdas maapallo kaikille – Eurooppalainen visio kukoistavasta, nykyaikaisesta, kilpailukykyisestä ja ilmastoneutraalista taloudesta (COM (2018) 773).

                     (21)

                        Ehdotus Euroopan parlamentin ja neuvoston asetukseksi puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 muuttamisesta (eurooppalainen ilmastolaki).

                     (22)

                        Komission tiedonanto Euroopan terästeollisuuden kestävän työllisyyden ja kasvun turvaaminen (COM(2016)155).

                     (23)

                        Seuranta- ja arviointikertomuksesta säädetään neuvoston päätöksessä 2008/376/EY, joka julkaistiin Euroopan unionin virallisessa lehdessä 20. toukokuuta 2008 (EUVL L 130, s. 7) ja jota on muutettu 29. toukokuuta 2017 annetulla neuvoston päätöksellä (EU) 2017/955. Asiantuntijaryhmän perustamisesta säädetään 30. toukokuuta 2018 annetussa komission täytäntöönpanopäätöksessä C(2018) 3245.

                     (24)

                        Saatavilla osoitteessa
                  https://ec.europa.eu/info/publications/research-fund-coal-and-steel-monitoring-and-assessment-report_en
                  .

                     (25)

                        Euroopan komission tutkimuksen ja innovoinnin pääosasto (RTD), ”Steel and Coal: European Research and Innovation in Action”, 2019. Saatavilla verkossa osoitteessa
                  https://publications.europa.eu/s/mmQ7
                  .

                     (26)

                        Euroopan unionin toiminnasta tehdyn sopimuksen 290 ja 291 artiklan soveltamista koskevat ei-sitovat perusteet – 18. kesäkuuta 2019 (EUVL C 223, 3.7.2019, s. 1–4).

                     (27)

                        EUVL C , , s. .

                     (28)

                        Multilateral Treaty, Chapter XXVII Environment, 7.d Paris Agreement. Tullut voimaan 4. marraskuuta 2016.

                     (29)

                        COM(2019) 640, s. 2.

                     (30)

                        EUVL L 328, 21.12.2018, s. 1–77.

                     (31)

                        Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7).